[{"text_idx": "#000000", "text": "Reta s\u0302erco ig\u0302is delikto kontrau\u0306 la Civito"}, {"text_idx": "#000001", "text": "La Esperanta flago jure apartenas al la Esperanta Civito, kaj tiu kiu metas g\u0302in sur seg\u0302o en sia dormoc\u0302ambro kulpas pri insulta delikto kontrau\u0306 la Civito. Tion rezoluciis la Kapitulo de la Esperanta Civito post kiam s\u0302erca redakto en Vikipedio estis denuncita al g\u0302i."}, {"text_idx": "#000003", "text": "Mankanta respekto al la kongresa flago de la Internacia Junulara Kongreso neatendite ig\u0302is grava zorgo de la Esperanta Civito, kies Kapitulo post longa prilaborado publikigis ampleksan komunikon kun referencoj al \u201dpromulgado de la Konstitucia C\u0302arto\u201d kaj \u201dLex Signorum\u201d."}, {"text_idx": "#000004", "text": "La Kapitulo de la Civito estas unu el la \u201dprimaraj instancoj\u201d de la \u201dplenumo de la konstituciaj povoj\u201d. Tamen plenumante sian konstitucian povon la Kapitulo konkludis, ke g\u0302iaj konstituciaj povoj ne sufic\u0302as por pritrakti la flagan aferon, kaj proponis transdoni g\u0302in al alia \u201dprimara instanco\u201d, la Senato, kiu leg\u0302odonu pri la temo."}, {"text_idx": "#000005", "text": "La indignon de la Civito vekis unu frazo en la Vikipedia pag\u0302o pri la IJK-flago. La 20-an de oktobro 2020 la TEJO-oficisto Mia Nordentoft post diskuto kun Robin van der Vliet s\u0302erce enskribis la jenan kompletigon:"}, {"text_idx": "#000006", "text": "C\u0302ar la 77-a IJK en Someren, Nederlando ne okazis fizike pro la COVID-19-pandemio, la flago neniam estis transdonita. La flago nun kus\u0302as en la dormc\u0302ambro de Robin van der Vliet, kie ri uzas g\u0302in kiel subtenilon por siaj malpuraj vestaj\u0302oj."}, {"text_idx": "#000007", "text": "Leginte tiun frazon, la Civita senatano Anna Bartek (Anjo Amika) en decembro 2020, lau\u0306 tiama komuniko, \u201dinterpelaciis la Konsulon konforme al la art. 27 par. 1 de la senata reglamento\u201d. La komuniko konkludis:"}, {"text_idx": "#000008", "text": "La uzon de nia flago efektive normigas Lex signorum, sed g\u0302i ne donas precizan regulon okaze de malrespekto; tial validus la Svisa Kodo, kiu estas aparte severa: se sviso kondutus kiel tiu nederlandano, li riskus ec\u0302 enprizonigon."}, {"text_idx": "#000009", "text": "Tuj post la apero de la Civita komuniko la vortoj pri malpuraj vestaj\u0302oj malaperis al Vikipedio. Anstatau\u0306e estas nun skribite, ke la flago kus\u0302is sur seg\u0302o en la dormoc\u0302ambro de Robin van der Vliet. La redakto tamen evidente ne konvinkis la Civiton pri tio, ke TEJO montras sufic\u0302an respekton al sia propra flago, kaj la primara instanco dau\u0306rigis la plenumon de siaj konstituciaj povoj."}, {"text_idx": "#000010", "text": "La histori-pag\u0302o en Vikipedio montras kiel la artikolo pri la flago estis s\u0302ang\u0302ita. La enmetita bildo estas el la filmo, kiu estis montrita dum la reta IJK."}, {"text_idx": "#000011", "text": "Eblus demandi, kian rilaton la Civito entute havas al la flago de TEJO, kiu almenau\u0306 g\u0302is nun ne subskribis la Civitan Pakton. Tamen, lau\u0306 la Civito mem la respondo estas simpla: la Esperanta flago jure apartenas al la Civito, c\u0302ar la Civito registris g\u0302in en 2001, okaze de la promulgado de sia Konstitucia C\u0302arto, kion ajn tio signifas."}, {"text_idx": "#000012", "text": "\u201dDo jure la tradicia esperanta flago (en eu\u0306ropa, do nek en svisa nek en usona formato) apartenas al la Esperanta Civito: konsekvence, kiu insultas la esperantan flagon, tiu insultas precipe la Esperantan Civiton\u201d, la komuniko asertas."}, {"text_idx": "#000013", "text": "C\u0302ar ial g\u0302is nun mankas en la Civita \u201dLex Signorum\u201d paragrafo pri malrespekto al la flago, la Kapitulo rekomendas aldonon de tia reguligo:"}, {"text_idx": "#000014", "text": "Konsekvence estus oportune enkonduki komplementan modifon en la leg\u0302on pri la simboloj (\"Lex signorum\"), kiu specifigu la signifon de malrespekto al la flago(j). Tion faru tamen ne la ekzekutiva, sed la leg\u0302odona povo, do g\u0302i rezultu el iniciato en la Senato, ne en la Kapitulo: simpla (vic)konsula dekreto ne sufic\u0302us. Des pli oportune, se estus komuna iniciato de la majoritato (Verda, laika) kaj de la opozicio (Blanka, konfesiema)."}, {"text_idx": "#000015", "text": "Ne vere klaras, kian signifon en la praktiko havus la aldono de tia \u201dkomplementa modifo\u201d en la Civita leg\u0302aro, kaj c\u0302u g\u0302i estonte ebligos al Civitaj policanoj regule inspekti la dormoc\u0302ambrojn de TEJO-anoj por kontroli, c\u0302u TEJO-flagoj tie tro proksimas al malpuraj s\u0302trumpetoj."}, {"text_idx": "#000016", "text": "Alklaku por kunhavigi c\u0302e Twitter(Malfermig\u0302as en nova fenestro)Alklaku por kunhavigi c\u0302e Facebook(Malfermig\u0302as en nova fenestro)Alklaku por kunhavigi per Telegramo(Malfermig\u0302as en nova fenestro)"}, {"text_idx": "#000017", "text": "UN rimarkis Esperanton en la lingvotago"}, {"text_idx": "#000018", "text": "C\u0302u la c\u0302ina por hungaroj pli facilas ol Esperanto?"}, {"text_idx": "#000020", "text": "Ni baldau\u0306 montros tion al tiuj neesperantistoj kiuj pretendas ke Esperanto ne havas historion."}, {"text_idx": "#000023", "text": "Enorme ridiga afero, la artikolo tre amuzis min. Sed, ho, ja ne estas la 1-a de aprilo! Do eble la Civitaj policanoj ja vere jam estas survoje?"}, {"text_idx": "#000024", "text": "Mi alvokas c\u0302iujn Esperantistojn al organizo de sekretaj c\u0302eloj por kontrau\u0306batali la Civitan uzurpanton! (Pliaj informoj sekvos per sekretaj kanaloj.)"}, {"text_idx": "#000025", "text": "Ridinde kaj ridende. Tiuj absurdajxoj ne honoras esperantujon. Felicxe la mondo tute ne zorgas pri esperantujo, esperantuloj kaj ecx pri esperanto.\nLa esperanta civito kaj la esperantaro serene povas kontinui fari cirklojn en la akvo."}, {"text_idx": "#000026", "text": "Nepre necesas la sekretaj kanaloj, c\u0302ar la sekreta polico de tiu bufonaro zorge spuras c\u0302iujn ridemulojn.\nJen mesag\u0302o, kiun mi ricevis antau\u0306 kelkaj monatoj: \"C\u0302u vi estas iu Thierry, kiu en \"Libera Folio\" insultas la esperantan civiton?\"\nDe tiam, premsong\u0302oj malbone dormigas min.\nAj! Nun la granda bufonestro, certe jam legis tion kaj scias, kiu mi estas! Ve al mi!"}, {"text_idx": "#000028", "text": "Ho ve! Mi kompatas vin. Baldau\u0306 vi eniros la liston de personae non gratae. C\u0302u vi jam planis kien ekzilig\u0302i?"}, {"text_idx": "#000031", "text": "Simboloj havas gravecon por tiuj kiuj kredas je ili; sendepende de juro au\u0306 de polico ankau\u0306 mian sennaciistan kaj senreligian estetikan guston g\u0302enus la vido de flago, Krucifisko au\u0306 hostio en nedigna loko. Vikipedio ne estas s\u0302varca kolekto au\u0306 ertla rubriko de preskeraroj, do s\u0302erca frazo en tiu krisolo alirata de homoj el plej diversaj kulturoj riskas kau\u0306zi miskomprenojn pri la esperantistoj; la frazo de la unua redakto estis ege maloportuna, kaj la fliko en la dua preskau\u0306 same. Ridindigo de la Civito g\u0302emelas al la ridindigo de esperanto far la goja mondo: plimulto c\u0302iam klopodas ridindigi plimalmulton (kiun kutime g\u0302i ne konas). Tamen min mirigas tioma s\u0302tormo en akvoglaso (analoga al la enpreno de la Akademio en epizodo de postaj\u0302tus\u0302o): ne same multajn reagojn kau\u0306zis la du artikoloj multe pli gravaj pri literaturo fres\u0302e aperintaj en LF."}, {"text_idx": "#000032", "text": "Mi senironie g\u0302ojas pri tiom multaj kaj tujaj malaproboj pri mia interveno; do ankorau\u0306 multon oni devas agi por ke homoj (c\u0302u nur la legantoj de LF?) komprenu kio estas la esperanta popolo, ties junularo, ties kulturo, ties valoroj, Vikipedio, simboloj; la kutimaj defetistoj (c\u0302iuepokaj) ne sukcesis min forturni de esperanto dum 80 (okdek, c\u0302i-monate 81) jaroj, certe ne sukcesos la nunaj. Felic\u0302u en viaj subaj poleksoj, per tiaj kulturo (kaj la mondo) ne progresas."}, {"text_idx": "#000034", "text": "La subaj poleksoj eble fontas el la fakto, ke vi defendas la Civiton kaj ties bizarajn morojn kaj, kiel vi jam konstatis kaj povas legi en aliaj afis\u0302oj, oni konsideras la Civiton bufonaj\u0302o. Foje ec\u0302 ni esperantistoj trovas la esperantan mondon ridinda. Kaj la Civiton ni trovas la ridinda parto de la esperanta mondo. Ne miru do, se oni ne aparte s\u0302atas g\u0302ian defendon."}, {"text_idx": "#000035", "text": "> por ke homoj (c\u0302u nur la legantoj de LF?) komprenu kio estas la esperanta popolo, ties junularo, ties kulturo, ties valoroj, Vikipedio, simboloj"}, {"text_idx": "#000036", "text": "Kompreni, kio estas la Civito, au\u0306 ec\u0302 akcepti g\u0302in neniel helpus kompreni, kio estas la esperanta popolo, ties junularo, ties kulturo, ties valoroj, Vikipedio, simboloj. C\u0302u vi vere kredas, ke oni povas konsideri serioza esperantan enton, kiu \u201epromulgas c\u0302artojn\u201c kaj \u201elexojn\u201d? [la x tiele]. Kiu \u201cekskomunikas\u201d homojn el sia agnoskende apenau\u0306 homoza sino? Kiu publikigas \"leg\u0302ojn\" kun megalomane, klasike kaj pav-intelekte sonantaj nomoj kiel Lex Margarita? (mi jam delonge kaj vane atendas promulgon (au\u0306 la pli pav-intelektan promulgacion) de Lex Pin\u0303a Colada). S\u0302ajnas cirko. S\u0302ajnas infanoj ludantaj plenkreskulojn. Temas pri marg\u0302enaj\u0302o, kies strangeco elstaras ec\u0302 en nia jam en si mem stranga mondeto. Same ne helpas la fakto, ke temas pri la kreaj\u0302o kaj vivaj\u0302o de unu sola homo, kiu krome ne c\u0302esas lau\u0306di sin mem en sia blogo (mi celas, en la oficiala novaj\u0302agentejo de la Civito). Memlau\u0306dantojn oni malofte s\u0302atas."}, {"text_idx": "#000038", "text": "Cetere, LF-legantoj: viaj subaj poleksoj al Carlo ne detenu vin g\u0302ui liajn verkojn, kiel \"Historio de la Akademio de Esperanto\": rekomendinda."}, {"text_idx": "#000040", "text": "\"La Esperanta Civito ne rifuzas anticipe la kunlaboron de erarintoj, se ili konscias pri sia eraro.\" \u2014 Heroldo Komunikas, n-ro 473."}, {"text_idx": "#000041", "text": "Certe ankau\u0306 vi, Carlo, se vi estas sincera, ne povis ne kapskui pri la pretendo de la Civito jure posedi la flagon. Mankas al ni nun Ivo Lapenna, kiu tondrante dismuelus tiun pretendon, al kiu mankas c\u0302iu bazo. Estis en la unua postkongresa kunsido de la Estraro de UEA kun Lapenna kiel la prezidanto en aprilo 1965, ke oni akceptis rekomendon al la esperantistaro pri la proporcioj de la flago, poste aperontan en c\u0302iu Jarlibro. Ec\u0302 UEA ne pretendis posedi la flagon, c\u0302ar g\u0302i estas komuna posedaj\u0302o de la esperantistaro trans c\u0302iuj tendencoj kaj fluoj. Tamen nur UEA havis la au\u0306toritaton fari la unuecigan rekomendon, kiu en si mem estis parto de la strebado de Lapenna por seriozigi nian movadon ankau\u0306 rilate g\u0302ian sinmontron al la ekstero. Kun tiu strebado la Civito estas en kria konflikto."}, {"text_idx": "#000042", "text": "Ridindeco de la Civito? Kiu apudas la medion de sens\u0302tataj subjektoj de internacia juro, trovas la grupojn kurdajn au\u0306 romaajn tute ne ridindaj; la esperantlingva celas la samon; do? C\u0302u leg\u0302oj, direktivoj c\u0302e la Civito estas ridindaj? Krom la nomo, kio malsamas de la UEA-komitataj decidoj, rezolucioj, manifestoj?\n\u201cPersona non grata\u201d c\u0302e la Civito temas pri konstanta agresanto, mokanto en revuo, blogoj, libroj; mi c\u0302iam kontrau\u0306is tiun sintenon al kontrau\u0306ulo, sed, krom la pompa formulo, kio malsama de la UEA-rifuzo akcepti iun Civitpaktintan establon c\u0302e la Movada Foiro? c\u0302u UEA konsideras la UKon sia propraj\u0302o?\nCivito estas en kria konflikto kun UEA... Mi inversigus: UEA estas/is en (diversgrada) konflikto/suspekto kun c\u0302iuj (SAT, IALA, NEM, ICNEM, ERA, Heroldo, lf-koop, AIS, ... Bedau\u0306rinde! La devizo de Lapenna estis \u201cunueco estas forto\u201d, la mia estas \u201cdiverseco estas ric\u0302o\u201d. La afero de la flago estas infinitezimo de supera ordo, mi vere ne komprenas kial LF eltiris tiun c\u0302i temon (subskribis sennome \"La redakcio\")"}, {"text_idx": "#000043", "text": "c\u0302u UEA konsideras la UKon sia propraj\u0302o?"}, {"text_idx": "#000044", "text": "Kiu pagas la lu-koston de la kongresejo, Carlo? Kiu dungas plentempan salajraton, kies c\u0302efa labortasko estas okazigi kaj sukcesigi Universalan Kongreson?"}, {"text_idx": "#000045", "text": "La percepto ja estas, ke la UK estas afero de UEA, kaj la fakto, ke UEA financas kaj arang\u0302as g\u0302in des pli subtenas tiun pensadon, lau\u0306 mi. Nu, se iu alia organizus kaj pagus konkurencan samnomaj\u0302on, oni povus argumenti, ke UEA ne posedas la UK-on ... sed c\u0302u oni g\u0302enerale agnoskus ambau\u0306 oficialaj? Lau\u0306 mi, tio s\u0302ajnas dubinda. Mi imagas, ke tiun de UEA oni konsiderus \"la\" UK-on; la alian, tute ne; g\u0302ia ido, eble."}, {"text_idx": "#000046", "text": "Ekzistas kongresa kotizo, kaj ec\u0302 la UEA-membroj kiuj ne estas individuaj pagas kotizon pli altan, do la kongresaj kostoj estas kovrataj de la alig\u0302intoj, kiel normalas. Bilancoj diras, kutime, ke la kongreso estas finance aktiva, do? Esperanto estas de c\u0302iuj, UK, ja organizata de UEA (tion neniu kontestas) devus esti de c\u0302iuj, kaj malpermesi al iu ekspozicii en la Movada Foiro, kiel s-ino xxxxx faris, c\u0302ar UEA rajtas malakcepti organizaj\u0302on \"kun kiu g\u0302i ne havas bonajn rilatojn\" estas pretendo kontrau\u0306 la universaleco de la UK kaj kontrau\u0306 la signifo de la termino \"movado\". Se UEA fine c\u0302esus pretendi esti la sola monopola esperantlingva organizaj\u0302o (kion g\u0302i c\u0302iam celis sed neniam atingis, kau\u0306zante dum sia historio sennombrajn konfliktojn), kaj akceptus, ke c\u0302iu vivu sian esperantistecon lau\u0306 sia sento, eble iuj eksmembroj revenus al g\u0302i kaj la etoso inter c\u0302iuj strukturoj estus pli serena kaj Esperanto, c\u0302ies Esperanto (inkluzive tiu de UEA), gajnus."}, {"text_idx": "#000047", "text": "En la maja n-ro de 2001 de \"Esperanto\" aperis funda analizo de Detlev Blanke pri la Civito, kun la fina konkludo: \"Kion ni bezonas, estas io tute alia ol bombastaj\u0302oj ridindaj kaj ridindigaj.\" La artikolo estis trafe ilustirta per kavalkado de pajacoj fare de Francisco Veu\u0306they. La reeh\u0302on al la teksto de Blanke mi komentis en la julia-au\u0306gusta rubriko \"Malferme\" sub la titolo \"Voc\u0302o de Esperanto\". Mi skribis, ke ne UEA mem sed la ekstera mondo vidas UEA kiel la c\u0302efan reprezentanton de la esperantistaro. Jen ligo al mia teksto:"}, {"text_idx": "#000048", "text": "> En la maja n-ro de 2001 de \"Esperanto\" aperis funda analizo de Detlev Blanke pri la Civito"}, {"text_idx": "#000049", "text": "C\u0302u ie libere alirebla? Au\u0306 c\u0302u iu rajtas/povas/pretas alirebligi g\u0302in?"}, {"text_idx": "#000050", "text": "Ankau\u0306 la reagoj de pajacoj kaj malpajacoj post tiu maja numero ne estus malinteresaj."}, {"text_idx": "#000055", "text": "Pasis dudek jaroj; ripeti la samajn mokojn de la bedau\u0306rata Blanke, cetere via sampartiano kaj vidanta, pardonu, per viaj samaj unurigardaj okuloj, signifas ne esti kompreninta kiel la mondo kaj sekve la deekstera alrigardo al esperanto s\u0302ang\u0302ig\u0302is; mokoj, kavalkadoj, pajacoj, klopodoj ridindigi ne helpas pozitive al kulturo, sed simple montras mankon de seriozaj argumentoj; tial mi NENIAM mokis au\u0306 ofendis iun (eble aliaj faras, sed mi responsas nur pri miaj diroj kaj agoj). Neniu kontestas, ke UEA aspektas al certa mondo kiel la c\u0302efa reprezentanto de la esperantistaro; la eraro estas pretendi, ke g\u0302i estas la nura. Ekzemple, g\u0302uste por sin garantii kontrau\u0306 la ekskluziva monopolo de UEA, UNESCO petis la Esperantan PEN-klubon (alig\u0302intan al la Civito) revizii la jubilean libron pri la 70-jarig\u0302o. Cetere la UEA-direktoro (mi ne scias, c\u0302u ankau\u0306 vi) laboris en oficeja c\u0302ambro donacita de mia familio kaj la unua premio por eseoj estis financita de mia familio, mi estas DM de UEA, financas UEA-n per kongresumado kun familio; tio montras larg\u0302an aprezon al UEA (kion UEA malrekompencas rifuzante peri miajn librojn kaj aperigante hontindan atakon al mi kaj aliaj kleruloj en sia organo), sed tio ne signifas, ke mi blindu antau\u0306 g\u0302iaj mankoj kaj rifuzu koni au\u0306 ne kapablu aprezi ankau\u0306 tion kion produktas aliaj medioj."}, {"text_idx": "#000056", "text": "> kion UEA malrekompencas rifuzante peri miajn librojn"}, {"text_idx": "#000057", "text": "Eble mi miskomprenis ion, sed serc\u0302o de via nomo en la katalogo de UEA donas 19 trafojn (kiel au\u0306toro/redaktoro/tradukisto), el kiuj nur 2 estas markitaj kiel nehaveblaj."}, {"text_idx": "#000058", "text": "C\u0302u la UEA-katalogo estas senespere neg\u0302isdata kaj malg\u0302ustas la tieaj informoj? Se ne, de kie fontas via aserto, ke UEA rifuzas peri viajn librojn?"}, {"text_idx": "#000059", "text": "Historio de la E-Literaturo estas deklarita nehavebla, kvankam la eldonejo (lf-koop) havas ankorau\u0306 livereblajn ekzemplerojn, simple UEA ne mendas (pri la alia eldonita en Moskvo mi ne scias, c\u0302u plu ekzistas ekzempleroj).Ne estas en la katalogo (UEA ne mendas) mia traduko de la Poemoj de Pavese (lf-koop) nek miaj tradukoj el Bianciardi (La integrig\u0302o, Vivo agaca, Ekpafi, eld. ex-Cogita). Plue, bizaraj\u0302o: ekzistas en la UEA-katalogo miaj tradukoj de La Princo (serio Oriento-Okcidento, eld FEI), La gastejestrino (Goldoni), Interparolo (Ruzante) eldonitaj de Edistudio, sed ili ne estas troveblaj sub mia nomo, ja nur se oni serc\u0302as la au\u0306toron au\u0306 la titolon, do mia reprezentig\u0302o kiel tradukinto estas forte obskurigita; c\u0302u hazarde/erare?"}, {"text_idx": "#000060", "text": "hu, mi forgesis; ankau\u0306 mia preskau\u0306 300-pag\u0302a traduko de \"La muzeo de la milito\" (eld FEL) troveblas en la UEA-katalogo, sed ne sub mia nomo."}, {"text_idx": "#000062", "text": "Mi serc\u0302is vian nomon kiel tradukiston, t.e. ne en la g\u0302enerala serc\u0302kampo sed en la kampo \"Tradukinto\" c\u0302e \"Aldonaj serc\u0302kriterioj\". Kaj jen miraklo: aperis nau\u0306 verkoj, inter kiuj \"La muzeo de milito\" (ne \"de la milito\", kiel vi skribis, eble eraro en la katalogo) kaj \"La princo\"."}, {"text_idx": "#000064", "text": "Iom pli serioze: UEA ja devus zorgi pri tiaj aferoj kaj provi solvi. Kompreneble neniu povas antau\u0306vidi c\u0302iajn eblajn (komputilajn) misojn, do vers\u0302ajne ne eblis jam dekomence antau\u0306vidi erarajn agordojn. Tamen nun UEA scias (certe UEA-uloj legas c\u0302i tion) kaj devus provi solvi: se iu volas ac\u0302eti (traduk)verkon de Minnaja kaj per facila serc\u0302o ne trovos, tiu simple ne ac\u0302etos. Granda perdo por la leganto? Eble. Granda perdo por la au\u0306toro? Probable. Granda perdo por UEA? Sendube."}, {"text_idx": "#000067", "text": "Tio estas tute klara kazo de misfunkcio/misagordo de la datumbazo kaj neniel UEA-provo bojkoti vin: kial UEA intence volus nur c\u0302e kelkaj verkoj kas\u0302i vin, dum c\u0302e multaj aliaj via nomo troveblas senprobleme per la serc\u0302ilo?"}, {"text_idx": "#000069", "text": "Se UEA vere volus bojkoti vin, ec\u0302 UEA ne kapablus fari tion tiom diletante."}, {"text_idx": "#000070", "text": "Mi menciis faktojn; interpretojn mi lasas al aliaj. Malgrau\u0306 c\u0302iuj transkapig\u0302oj klopodataj de la skribintoj c\u0302i tie por diri, ke UEA pravas kaj ke mi, fidela al UEA, al la Civito, al SAT, ILEI, ERA, HM de IEF, fias, tamen restas kvar miaj tradukoj el famuloj de la itala literaturo kiuj ne aperas lau\u0306 ajna serc\u0302kriterio. C\u0302u ili aperas au\u0306 ne al mi finfine ne gravas, simple la legantoj havas unu s\u0302ancon malpli. Unu indico estas hazardo, du estas koincido, tri estas suspekto. Felic\u0302on al la rug\u0302aj poleksoj, mokoj ne konstruas sed felic\u0302igas la mokanton; mi havas alian sp(i)riton."}, {"text_idx": "#000071", "text": "Intertempe mi kontaktis la libroserviston, kiu klarigis, ke remendon de la Historio kaj aliaj libroj prokrastis nur manko de tempo. Liaj reduktitaj laborhoroj ne sufic\u0302as por trakti c\u0302ion senprokraste. Viaj libroj nepre ne estas bojkotataj.\nNe nur ke UEA vendas viajn librojn, en 2009 mi invitis vin prelegi pri Lapenna en la Malferma Tago de la CO. Via interesa prelego plu estas spektebla en tri partoj en la Reta Kinejo de UEA (jam po c\u0302. 2000 spektoj):\nDum la vespermang\u0302o post la prelego vi amuzis min kaj Birthe Lapenna per anekdotoj pri la Civito, sed kelkan tempon poste vi malpli amuzis min asertante en la reto, ke UEA ne repagis viajn vojag\u0302kostojn. Nu, vi nome petis lasi la monon en via UEA-konto por kovri viajn estontajn libromendojn. Tiel okazis."}, {"text_idx": "#000072", "text": "Via lasta linio estas absoluta falsaj\u0302o; mi silente atendis la repagon vi tute ne menciis g\u0302in kaj mi dau\u0306re silentis, petante nenion. Sed la tuto estas pli ol dek jarojn malnova, evidente vi s\u0302atas elfosi antikvaj\u0302ojn. Se vi volas agreson pli fres\u0302an, memoru la intervjuon al Jorge Camacho en la oficiala UEA-organo (flanke dirite, Camacho min fizike agresis antau\u0306 tri jaroj en Madrido kaj la lezo kiun li faris al mia okulo estas permanenta, kvankam, bons\u0302ance, malgrava, nur iom g\u0302ena c\u0302e c\u0302iu palpebromovo). Sed mi ne volas polemiki kontrau\u0306 UEA, kiel g\u0302i bedau\u0306rinde faras kontrau\u0306 c\u0302iu kiu sentas sin libera vivi sian esperantistecon lau\u0306plac\u0302e, tiel ERA, tiel Haupenthal, tiel Silfer, tiel vi, tiel ankau\u0306 mi. Esperanto estas de c\u0302iuj."}, {"text_idx": "#000073", "text": "Ne indas disputi pri tio, Carlo. Mi estis preta repagi viajn kostojn kontante, sed vi petis lasi la monon en via UEA-konto kaj tio okazis. Tio estas la vero."}, {"text_idx": "#000075", "text": "Jes, mi memoras tiun artikolon de d-ro Blanke. Mia unua penso estis, bonege, fine iu kun scienca menso diros ion seriozan pri tiu stranga Civito-afero! Sed kia surprizo! Ec\u0302 ne unu serioza, scienca au\u0306 racia argumento por au\u0306 kontrau\u0306. Tion mi analizis en posta numero de Esperanto Revuo.\nEvidente multaj ankau\u0306 nun ne aprobas la historion kaj la etoson kaj ambiciojn de 1905, ke c\u0302iu rajtas uzi esperanton lau\u0306 sia maniero. Kaj ankau\u0306 ne la sintenon, kiun havis Zamenhof al novekreitaj aferoj."}, {"text_idx": "#000076", "text": "La Civito meritas nenion, krom priridado. G\u0302i neniel rilatas al la mondo de Esperantistoj kaj Esperanto-parolantoj."}, {"text_idx": "#000077", "text": "Kia verdikto! lau\u0306 kies au\u0306toritateco? C\u0302u ankau\u0306 vi kiel Buller sentas vin proprietulo de \"la mondo de esperantistoj kaj esperanto-parolantoj\"?"}, {"text_idx": "#000081", "text": "Impresoj: Komentantoj en LF komentas malrespekte pri Civito; komentantoj en LF komentas malrespekte pri UEA, Civito skribas malrespekte pri UEA (kaj ne permesas komentadon). Kial ne eblas simple toleri aliajn homojn, pensojn, opiniojn? Oni povas havi la impreson, ke Esperantistoj nur kverelas."}, {"text_idx": "#000082", "text": "\"Esperantistoj nur kverelas\" ne estas impreso, nur fakto. Malebligo de aliaj opinioj estas kutimo por Civito kaj UEA. Ne parolante pri SAT, kiu konstante interne kverelas."}, {"text_idx": "#000084", "text": "Mi ne bedau\u0306ras, sed fieras, ke mi estis c\u0302iam honesta kaj lojala al c\u0302iuj, al Lapenna kiam oni en 1974 multaj lin surkrac\u0302is, al Haupenthal (inter la plej kleraj esp-istoj) kiam multaj lin ostracismis, al ERA kiam UEA sabotis g\u0302iajn iniciatojn, al Perla Martinelli kiam la maskleca esperantista socio s\u0302in piloriis pro s\u0302ia libera elekto, al Silfer kiam multaj s\u0302atis vidi nur kelkajn humurajn aspektojn sed ne kapablis vidi lian komprenon pri esperantismo ne kiel asocio, sed kiel kuniga lingva kolektivo. Cetere, se jug\u0302i pri graveco kaj pri memoro, el la sep c\u0302efaj enciklopedioj pri esperanto, de EeP (1974) g\u0302is NDK (2018), Silfer trovig\u0302as en c\u0302iuj, mi en kvin, Lic\u0302jo kaj Yves en neniu. Mi sincere bondeziras al Lic\u0302jo, sin memelektinta proparolanto de \"la konscio de c\u0302iuj raciaj esperantistoj\" kaj depupitre verdiktinta pri kac\u0302o, s\u0302erco, makulo, katastrofo, Frenezulujo, ke oni memoros lian kulturan aktivadon samlonge kaj samnivele kiom la mian."}, {"text_idx": "#000085", "text": "Se vi estas Lee Miller, tim-tremu, c\u0302ar nun la Latina Civito volas deklari ankau\u0306 vin \"persona non grata\"! \ud83d\ude42 "}, {"text_idx": "#000088", "text": "Tiu c\u0302i estas tre stranga komento, flanke de la Civito."}, {"text_idx": "#000091", "text": "Se la flago vere jure apartenas al la Civito, eble indus krei similan flagon kun libera licenco? La flago mem estas multe pli ag\u0302a al la Citivo, estas strange ke ili entute povis fari tion."}, {"text_idx": "#000092", "text": "Se la flago entute \"apartenas\" al iu, tiam g\u0302i apartenas pro kopirajto al tiu kiu elpensis g\u0302in kaj faris bildon de g\u0302i. MI ne scias kiu elpensis la flagon, kaj la esperanta vikipedio ne donas klaran informon. Movadaj historiistoj, bonvolu helpi min! Tre eblas ke tiu homo mortis antau\u0306 tiom longe, ke ne plu estas kopirajto, se iam estis."}, {"text_idx": "#000093", "text": "La flago certe ne apartenas al la Civito. Ec\u0302 la Civito ne estas tiom stulta ke g\u0302i pretendus tion, mi supozas."}, {"text_idx": "#000095", "text": "Strange ke la Esperanta Civito tiom uzas la latinan. C\u0302u g\u0302i ne povus uzi, ekzemple, Esperanton?"}, {"text_idx": "#000097", "text": "La interveno de S-ro Buller ech estas plej ridinda, Kial UEA havu la rajton normigi la E- flagon? Certe estas plena absurdo en nia mondo ajna flago . Chiu shtipo rajtas desegni por si propran flagon \u2013 lau bontrovo. Sed bedaurinde veras, ke multaj shtatoj insistas pri legha protekto de siaj simboloj per severa puno . Se iu bruligus svisan flagon sur shtata konstruajho , tiu riskas ech prizonon !\nPor la naciisma tago la unuan de augusto mi bruligis la svisan flagon \u2013 antau la flirtante sennaciiste esperanta- sed en privata kadro . Malrespekto de simboloj ne nur estu privilegio de TEJO -ano \u2013 min chiam ege nauzas la salutoj de naciaj delegitoj dum solena inauguro de UK ."}, {"text_idx": "#000098", "text": "Treege \"honorinda \" estas jutubisto Evildea : Li artisme fikis la portreton de Zamenhof en sidejo de Melburna E- asocio en australio \u2013 spektebla per Jutubo"}, {"text_idx": "#000099", "text": "Homoj diras ke se oni s\u0302ang\u0302as la kurtenon sen aprobo de siaj najbaroj oni estas punenda en Svisio. Foje iu diris al mi ke ne rajtis preni libron en svisa biblioteko c\u0302ar eraris komon kaj devis refari peton. En Svisio s\u0302ajne libere nur diktatoroj povas meti sangan monon en svisajn bankojn."}, {"text_idx": "#000100", "text": "Kara Roberto, ech la prezidanto de ILEI , M. Grosjean nomis min ekstremisto pro la bruligo de svisa naciisma flago.\nEn svislando la plej granda kvanto de malpura mono devenas el t.n. demokratiaj landoj ."}, {"text_idx": "#000103", "text": "La Civito ne estas s\u0302erco, g\u0302i estas strukturo bazita sur pakto kunsubskribita de kelkaj kulturaj organizaj\u0302oj: eldonejo lf-koop, kiu eldonas Literaturan Foiron (la plej longdau\u0306ran kaj vaste distribuatan revuon ekster la E-o-mondo en plurdeko da PEN-centroj) kaj aliajn altvalorajn eldonaj\u0302ojn ec\u0302 premiitajn larg\u0302e vendatajn (kvankam sabotatajn de la UEA-libroservo); Kultura Centro Esperantista, kiu organizas kursojn, atelierojn, studojn pri tradukado, prelegarojn pri literaturo, agnoskita de la svisa kantona instrua ministerio; Esperanta PEN-centro, regule partoprenanta en la agado de PEN Internacia (ankau\u0306 pri helpo al la verkistoj en karcero kaj pri rajto al libera nebus\u0302umita verkado), kaj petata pri helpo fare de UNESCO (kaj de UEA) pri la eldono de la celebra libro pri ties 70-jarig\u0302o; eldonado de Heroldo; estas certe ankau\u0306 aliaj paktintaj establoj kiuj agadas en diversaj esperanto-kampoj (ekzemple lernejo en Afriko)."}, {"text_idx": "#000104", "text": "Vi forgesis la gravan laboron de la Civito rilate al civitanig\u0302o de orfoj kaj la diplomataj rilatoj kun la Kabinda Respubliko , sed eble tiuj rilatoj ne plu ekzistas, c\u0302ar la lasta raporto pri tio en Heroldo Komunikas estis en 2017."}, {"text_idx": "#000106", "text": "Rilatoj kun Kabinda Respubliko pluas (mi mem renkontig\u0302is kun kabinda funkciulo pri senalfabetigo); Silfer iris ankau\u0306 lastatempe plurfoje al Afriko (Burundio, mi supozas) por instrui e-on. Pri cetero mi ne scias, mi ne sukcesas legi c\u0302iujn afis\u0302ojn de c\u0302iuj organizaj\u0302oj."}, {"text_idx": "#000107", "text": "Mi rigardis la retpag\u0302on de la Kabinda Respubliko kaj g\u0302i memorigis min pri tiu c\u0302i elstaraj\u0302o (ens\u0302altu la sonon se necese) ."}, {"text_idx": "#000110", "text": "Certe UEA bojkotas ankau\u0306 s-ron Yves Bellefeuille, c\u0302ar mi serc\u0302is en la UEA-katalogo kaj lia nomo tute ne aperas per la normala serc\u0302o (eble per pli fajna). Vers\u0302ajne mi kaj li agas en du diversaj kampoj de kulturo (kaj de esperantismo). Mi lin respektas, se li kapablus fari same ni estus kvitaj. Male mi vidas, ke c\u0302i tie, ja g\u0302i estas \"libera\" folio do c\u0302iu rajtas verki kaj poleksumi lau\u0306plac\u0302e, estas ja kelkaj pozitivaj artikoloj, sed multe pli da kritikoj, mokoj, ofendoj, negativaj\u0302oj, arogantaj pontifikaj verdiktoj senprocesaj, senpruvaj, bazig\u0302antaj sur sensignifaj harfendoj (c\u0302u HeKo tie, c\u0302u HeKo alie, mi ne redaktas HeKon, do la afero ne tus\u0302as min), sur frazoj eksterkontekstaj, sed simple j\u0302etataj tiel, kvazau\u0306 duonmang\u0302itaj (kaj misdigestitaj) pomostumpoj. Mi bedau\u0306ras esti eble malnovmoda, sed pri kulturo, seriozeco kaj respekto al la personoj mi havas alian koncepton ol havas kelkaj el la verkantoj c\u0302i tie. Eble tial la UEA-katalogo, kvankam stumpa koncerne min, havas dudekkvinon da miaj verkoj. Al la pasiaj legantoj de HeKo mi konsilus legi krome (au\u0306 prefere anstatau\u0306e) Literaturan Foiron, atingintan sian 52an jaron kaj 309an numeron, organon de la Esperanta PEN-Centro, kiu atingas ekster Esperantio vastan kulturan publikon; ili certe profitus."}, {"text_idx": "#000112", "text": "S\u0302ajne nenion kulturan; ankau\u0306 artikolo pri li en Vikipedio, g\u0302isdata g\u0302is antau\u0306 kelke da jaroj, mencias nur komitatanecon A por Kanado, sed neniun verkon, kunlaboron en kulturaj revuoj. C\u0302iu agas lau\u0306 sia s\u0302ato kaj kapablo, g\u0302uste tial estus c\u0302ies devo respekti la aliajn anstatau\u0306 moki. Cetere g\u0302uste Lic\u0302jo ne c\u0302i tie sed en Literatura Babilejo mokis mian C-2esperanto-diplomon (kiun li ne posedas): insultoj kaj mokoj kulturon ne konstruas."}, {"text_idx": "#000113", "text": "Via respondo fakte memorigas min pri artikolo publikigita en The Guardian: \nVi priskribas en bona maniero la agadon de la Civito tiel kiel la j\u0302urnalisto sukcesas aperigi la vivon de Hitler kiel la vivon de bona homo: per preterlaso (sed li ja ne estas serioza!). Kompreneble, tiu komparo estas nur stila."}, {"text_idx": "#000117", "text": "Civito ne estas lando kaj havas neniun reg\u0302on (oni legu g\u0302ian konstitucion), Tamen Silfer alportis multon al la esperanta kulturo, tra poemoj, libroj, eseoj, redaktado; c\u0302u Ives Bellefeuille saman kvanton? Mokoj kaj insultoj kulturon ne konstruas."}, {"text_idx": "#000120", "text": "Pleje konsternas min, ke kulture meritplenaj personoj ankorau\u0306 ne komprenis, ke esperanto estas (kaj plu estu) vivata de c\u0302iu lau\u0306 sia propra sento, ke la asocia sistemo, praktikata, ekzemple, de UEA, ne estas la nura, kaj ke la mokado kaj insultado (histrionismo, farso, bufono, grotesko) malhonoras kaj tial malebligas seriozan kulturan diskuton. Mi liveris min al neniu (c\u0302u vi al iu?) kaj kompreneble mi forte kontrau\u0306as, c\u0302ie kie mi havas voc\u0302on, gejofobion, kontrau\u0306virinemon (ekzemple nur unu estraranino, cetere Civitanino, dum la pli ol centjara historio de la Akademio), antisemitismon kaj rasismon (kiuj aperas en libroj vendataj de UEA, pri kiuj ni jam parolis), agresemon, arogantecon, verdiktemon (abundantajn c\u0302i tie); mi estas mi (kun eventuale miaj personaj malvirtoj), ne konfuzu min kun aliaj kiuj havas siajn (c\u0302u vi estas imuna?). Mi responsas nur pri miaj verkoj, vortoj, agoj, c\u0302iu alia pri la siaj."}, {"text_idx": "#000122", "text": "Mi dankas pro via tiom intensa interesig\u0302o al mi, kio min honoras; mi ne havas reg\u0302on (Italio estas respubliko ekde 1948, estas raportite en pluraj historiaj libroj), ne ekzistas Heroldo Komiksas (eble vi mislegis), mi ne scias kiuj estas \"memdeklaritaj uranistoj\", c\u0302iuokaze, se ili deklaris ion pri si, tio rilatas ilin, ne min; mia nomo certe estas citita en multaj lokoj (en academia.edu preskau\u0306 c\u0302iutage), do mi ne kapablas spuri kion vi aludas. Se vi deziras plion pri mi guglu mian nomon en la reto, vi trovos pluron, ekzemple artikolon pri mi en Vikipedio; miaj plejlastaj\u0302oj aperis hierau\u0306 en Literatura Foiro. Felic\u0302an legadon!"}, {"text_idx": "#000124", "text": "Pardonu, ke mi mislegis, sed ankau\u0306 Heroldo Komikas ne ekzistas. Pri modesteco, ne mi iniciatas la ret-erojn pri mi kiujn oni atingas guglante; mi nur metas mian nomon sur miajn eldonitajn verkojn kaj ne povas malebligi ke ili ig\u0302u konataj en la reto."}, {"text_idx": "#000126", "text": "Permesu al mi forigi vian nescion per aldono de la ligilo al unu el la plej novaj blogeroj de via konsulo: "}, {"text_idx": "#000130", "text": "Iuj \"forte kontrau\u0306as, c\u0302ie kie ili havas voc\u0302on, gejofobion\", krom kiam ili ne faras tion. \ud83d\ude09"}, {"text_idx": "#000132", "text": "Tial mi volas tre mallonge prezenti hipotezon. Kiam ni lernas esperanton, ni lernas ne nur esperanton, sed ankau esperantismon kaj ghi enhavas vizion pri la estonteco de esperanto. Ech che Zamenhof ghi ne estis unueca, char li estis liberalisma oportunisto, kiam temis pri la tasko enradikigi la lingvon. Kiel vivintajn realajn specimenojn de diversaj vizioj mi mencias du nomojn de homoj, kiuj ech inventis proprajn esperantismojn: la tre konata Eugeno Lanti (1879 \u2013 1947) kaj la malpli konata KITA Ikki (1883 \u2013 1937). En plej multaj kazoj la diferencoj estas nekonsciaj kaj preskau nerimarkeblaj, ghis iu ekstera okazajho aktualigas ilin."}, {"text_idx": "#000133", "text": "Tia okazajho estis la formigho de aparta esperantista parlamento. La plejmulto de esperantistoj ne sentis bezonon de ghi, malplimulto jes bezonis kaj akceptis tian bezonon legitima. Tio estigis la nunan kuriozan situacion: plej normale estas, ke politika debato okazas interne de iu parlamento kaj ghiaj politikaj partioj. En la esperanta lingva grupo la situacio estas unika kaj tial konsterna. Ghia debato nuntempe okazas chefe inter tiuj, kiuj jam havas parlamenton kaj tiuj, kiuj ech ne volas havi parlamenton."}, {"text_idx": "#000136", "text": "La Civito celas konduti kiel s\u0302tato; kaj ni devus rimarki ke tia konduto montras tau\u0306gan mem-respekton. Pli grave, tia konduto helpas pliprobabligi la pluvivadon de nia lingvo. Tial meritas c\u0302ies admiron la Civito, malgrau\u0306 siaj fojaj mispas\u0302oj."}, {"text_idx": "#000137", "text": "(Verdire, la plej granda delikto estas la uzo en Vikipedio de la misa vortac\u0302o \"ri\".)"}, {"text_idx": "#000138", "text": "Verdire, la plej granda delikto estas la uzo en Vikipedio de la misa vortac\u0302o \"ri\"."}, {"text_idx": "#000140", "text": "Lau\u0306dinde la uzo de la Vikipedio estas sufic\u0302e demokrata afero: c\u0302iu rajtas skribi fus\u0302e, ec\u0302 nefundamente, kaj c\u0302iu rajtas korekti. Tajperaroj kaj evidentaj gramatikaj fus\u0302aj\u0302oj g\u0302enerale ne dau\u0306re restas senkorektaj, samtempe nefundamentaj\u0302oj (ekz. \"ri\") riskas esti s\u0302ang\u0302igitaj tien kaj reen per la diversaj subtenantoj. Indas kaj foje ja eblas trovi kompromisan solvon por iu tiaspeca disputaj\u0302o. Se tio ne eblas, oni skribu lau\u0306 la persona prefero kaj toleru certajn skrib(ac\u0302)aj\u0302ojn de aliuloj."}, {"text_idx": "#000154", "text": "Mi perdis mian E-flagon... kiu ghin retrovos ? Tiu benatos !"}, {"text_idx": "#000156", "text": "Mi persone ne kredas je sanktaj\u0302oj, sed por mi La Espero ne estas diskriminacia aux sensenca, laux mi eblas imagi alian, metaforan sencon de la vortoj \"sankta amo\" kaj \"eterna ben'\", ec\u0302 se Zamenhof ne nepre volis tion."}, {"text_idx": "#000157", "text": "Jen skanaj\u0302o de artikolo el la revuo Esperanto, majo 2001:"}, {"text_idx": "#000158", "text": "Kara S-ano Persone mi konatighis kun la autoro D. Blanke de la pamfleto kontrau E-civito . Lau mia opinio li ne konvinkis min \u2013 li dum internacia kongreso de E-jhurnalistoj en Vilno rifuzis prezenti porlaboristan asocion IKEK, kaj ties organon \" Internaciisto\""}, {"text_idx": "#000159", "text": "La IJK-flago kaj g\u0302ia transdonado de kongreso al kongreso estas nobla tradicio konservata de la Esperanto-movado, kiun mi tre salutas. Ankau\u0306 mi kiel LKK-estro dum unu jaro \"tenis la torc\u0302on\" kaj tiam g\u0302i pendis alfiksita sur la muro apud mia lito \u2013 kaj mi neniom hontas pro tio, sed tre fieras. Mi kredas, ke c\u0302iu esperantisto sufic\u0302e kapabla por organizi IJK-n estas samtempe sufic\u0302e sag\u0302a por tau\u0306ge trakti la flagon."}, {"text_idx": "#000160", "text": "Cetere mi ankau\u0306 dum \"mia jaro\" prizorgis, lau\u0306 konsilo de pli sperta movadano, ke la flago ricevis lau\u0306 sia supra rando truojn faciligantajn g\u0302ian pendon dum kongresoj (eta detalo, sed tre praktika, profitata konstateble g\u0302is hodiau\u0306!). Kaj estas mi, kiu kiel unua decidis dokumenti g\u0302ian historion, fondante en la jaro 2008 la vikipedian artikolon pri kiu esence temas c\u0302i tiu novaj\u0302artikolo."}, {"text_idx": "#000161", "text": "Mi g\u0302ojas pri la dau\u0306ranta atento por tiu flago (kvankam foje embarasa) kaj ankau\u0306 pro g\u0302ia dau\u0306ranta ekzisto kaj cirkulado."}, {"text_idx": "#000162", "text": "Flago estas nenies propraj\u0302o, precipe la Esperanta flago, kiu konsistas nur el simplaj geometriaj formoj kaj, cetere, kreig\u0302is en 1905, antau\u0306ante la plej fruan daton de kopirajta eksvalidig\u0302o same kiel la estig\u0302on de la Civito mem."}, {"text_idx": "#000163", "text": "En Usono organizo BiNet ridigis c\u0302iujn, kiam g\u0302i provis aserti kopirajton pri la ambau\u0306seksemula flago. Rapide oni komencis mokdenunci \"biracy\" ktp.."}, {"text_idx": "#000164", "text": "Kara Kanjo, se vi mem faras flagon, tiam ghi estas via proprajho. Neniu rajtas shteli ghin. Sed flago ankau havas alian signifon : per ghi vi povus ofendi , au flati aliajn homojn. Pri simboloj, markoj, flagoj ekzistas civila kodo: Ghi diferencas de lando al lando. La organizo BiNet en Usono eble pravas- char kopirajto ankau varias ."}, {"text_idx": "#000165", "text": "> Flago estas nenies propraj\u0302o"}, {"text_idx": "#000166", "text": "Kial ne? Flago estas bildo, kaj principe kopirajto ekzistas je bildo."}, {"text_idx": "#000167", "text": "Aliflanke, se ekzistas kopirajto je flago, tiam oni ne povus uzi la flagon sen permeso, kaj la celo de flago estas ke oni ja uzu g\u0302in!"}, {"text_idx": "#000168", "text": "\"Flago estas nenies propraj\u0302o, precipe la Esperanta flago\".\nAtentu, Kanjo, pro tiaj asertoj vi povas aldonig\u0302i al la listo de individuoj, kiujn la Civita polico c\u0302asas. Legu Heroldo Komikas 757, kie vi ekscios \"ke nur la Esperanta Civito registris la esperantan flagon kiel propran\" kaj ne forgesu ke la Civito c\u0302iam pravas."}, {"text_idx": "#000169", "text": "Oni ne scias, kion Civito registis. Supozeble nur difinitan formaton, materialon kaj koloron. Krome mi kredas la registradon nur, se oni prezentas la mi la numeron, kiu estas trovebla en datumbazo.."}, {"text_idx": "#000171", "text": "Dankon por la respondo. Tamen mankas la numero kaj loko, kie estas registrita.\nEble oni devas peti permeson de Civito por kanti la himnon?\nEstas skribita en la menciita loko:\nArt. 8 \u2013 Himno kaj festotagoj"}, {"text_idx": "#000173", "text": "C\u0302u tio estas la \"registrig\u0302o\" de la flago kiun faris la Civito? Amuze."}, {"text_idx": "#000174", "text": "Mi respondis en tiu c\u0302i forumo al komentoj de Carlo Minnaja, kaj esprimis sinceran opinion ke li malbone elektis, esti parto de la Civito-kac\u0302o."}, {"text_idx": "#000175", "text": "Post nur kelkaj tagoj, mi estas (duan fojon) publike nomata Persona Non Grata de la Civito, en informilo kiu ne nur anoncas tion, sed ankau\u0306 kalumnias pri mi persone kaj pri mia familio. Estas tre konvene (por la Civito) ke ne estas eble iel ajn respondi publike al tia publika misfamigo."}, {"text_idx": "#000176", "text": "Estas klare, ke iu Carlo Minnaj havas rektan regadon de tio, kio okazas flanke de la komika Civito."}, {"text_idx": "#000177", "text": "Sed mi dubas, c\u0302u temas pri la sama Carlo Minnaja, kiu doktorig\u0302is en itala universitato kaj estas kolego en la Akademio de Esperanto. C\u0302ar certe tia klera homo ne agus tiel. Klera homo neniel subtenus tian aliron, kun aludoj al misteraj problemoj, mencio de mia edzino, ktp."}, {"text_idx": "#000187", "text": "Carlo Minnaja voc\u0302donis c\u0302iam por la opozicio en la elektoj por la Civito, do ne respondecas pri tio, kion la Civita kapitulo decidas, nek pri tio kion HeKo publikigas, same kiel li ne respondecas pro la absurdaj\u0302oj de la lastatempaj italaj c\u0302efministroj (por kiuj li neniam voc\u0302donis), kaj, mi esperas, Lee Miller ne respondecas kiam lia prezidento distribuas akuzojn pri murdisto al alia prezidento, startigante novan malvarman militon, monde multe pli dang\u0302erriskan ol estas la akuzoj de/al la Civito. Tial \"estas klare ke Carlo Minnaja havas rektan regadon....\" estas falsaj\u0302o sed c\u0302iu al propraj opinioj estas des pli alkroc\u0302ita ju pli malg\u0302ustaj (kaj maljustaj) ili estas; estu publike klare, ke mi neniam kandidatis al iu estra posteno de la paktintaj establoj de la Civito; mi estas ja, kaj pri tio mi ege fieras, inter la konstantaj kunlaborantoj de Literatura Foiro (legu g\u0302in, vi certe profitos), kaj NENIAM agresis personojn (mi iam promesis 1000-eu\u0306ran rekompencon al iu kiu trovu insulton al iu ajn en iu ajna mia skribaj\u0302o, sed neniu prezentig\u0302is por enkasigo; mi duobligis al 2000, same neniu). Mi cetere ne komprenas, kial mi estas enplektita; mi, tiklite de la anonco en LibFol pri fres\u0302aj intervenoj, j\u0302us rigardis lastan HeKo, c\u0302ar vers\u0302ajne c\u0302i tiu fadeno, kiu felic\u0302e estis mortinta, startis de tie, kaj mia nomo tute ne aperas en g\u0302i. Kompreneble, mi plene solidaras kun Lic\u0302jo kiam oni tus\u0302as lian edzinon, kaj simetrie mi estus tre felic\u0302a, se iu solidarus kun mi kiam oni plurfoje tus\u0302is vulgare kaj fie la mian (en blogo publike alirebla kaj en libro vendata c\u0302e UEA, 9 \u20ac). Ke mi estis fizike agresita estas vero (neniu solidaris, krom HEF), ke Lic\u0302jo publike mokis kaj klopodis ridindigi miajn studdiplomojn kaj mian akademian karieron estas ja vero, sed c\u0302u gravas? Li neniam pardonpetis, sed tio koncernas lian personan senton de honoro, kiu evidente varias lau\u0306 la longitudo."}, {"text_idx": "#000188", "text": "Mi cetere ne komprenas, kial mi estas enplektita; mi, tiklite de la anonco en LibFol pri fres\u0302aj intervenoj, j\u0302us rigardis lastan HeKo, c\u0302ar vers\u0302ajne c\u0302i tiu fadeno, kiu felic\u0302e estis mortinta, startis de tie, kaj mia nomo tute ne aperas en g\u0302i."}, {"text_idx": "#000189", "text": "G\u0302i tamen ja estis menciita, Carlo: la frazparto \"plus rasismaj insultoj kontrau\u0306 g\u0302iaj kunlaborantoj, unuavice la italaj\" unue enhavis ne mencion de \"la italaj\", sed vian nomon."}, {"text_idx": "#000190", "text": "G\u0302in oni poste redaktis, sed ne penis indiki tion ... kio cetere pensigas min, ke la aserto, ke \"En dato 17 marto 2021 la Kapitulo unuanime aprobis la suban raporton de la vickonsulo pri internaj aferoj.\" ne estas vera, c\u0302ar la raporto ne plu estas tiu, kiun la Kapitolo en tiu tago aprobis."}, {"text_idx": "#000192", "text": "Legu LF kaj vi povos havi iug\u0302on dokumentitan pri g\u0302ia nivelo; volonte mi legus tie iun vian kontribuon. Bufojn mi ne sekcas, do pri buf-onoj mi ne kompetentas"}, {"text_idx": "#000196", "text": "Mi scivolas, tamen: C\u0302u vi raportis la perforton al la polico? C\u0302u estis esplorado pri la afero? C\u0302u oni procesas kontrau\u0306 Camacho pro la atenco? Au\u0306 c\u0302u vi simple asertas ion?"}, {"text_idx": "#000198", "text": "\"(Miroslava Kirova, vickonsulo pri internaj aferoj)\" \u2014 Heroldo Komunikas, n-ro 757 9-C"}, {"text_idx": "#000201", "text": "\"Moleono, kiu pri la Universala certe ne komprenis c\u0302iom, kaj pri la Esperanta Civito komprenis preskau\u0306 neniom\" \u2014 Heroldo Komunikas, n-ro 754 3-A"}, {"text_idx": "#000203", "text": "Tiun tekston mi trovas unu el la plej vomigaj, kiujn mi legis de antau\u0306 multa tempo en Esperanto. Tiaj aludoj al supozebla problemo de homo au\u0306 malsano de familiano estas netolerablaj. La koncernato devus publikigi la nomon de la usona TEJO-komitatanino, kiu stukac\u0302is. Honton al s\u0302i, honton al Miroslava Kirova, honton al la insida redaktoro, kaj honton al c\u0302iuj cinikuloj apogantaj tiun bufonaj\u0302on!"}, {"text_idx": "#000209", "text": "La argentina selektitaro estas c\u0302ampiono de la mondpokalo de KataroIrano: unua ekzekuto ligita al la tumultojDu misiloj trafis PollandonUN: amasa plimulto por kondamni la rusiajn aneksadojn en UkrainioParlamentaj balotoj en Latvio: tutnova vizag\u0302o por la deputitaro"}, {"text_idx": "#000211", "text": "Jubileoj kaj memordatoj en februaro 2023Anna Lo\u0308wenstein: Niaj atingoj kaj malsukcesoj dum 2022UK-108: 772 alig\u0302intoj el 51 landoj"}, {"text_idx": "#000213", "text": "Alig\u0302i al 400 aliaj abonantoj"}]